b'\n_START_ARTICLE_\nAkacija\n_START_SECTION_\nSplo\xc5\xa1ni opis\n_START_PARAGRAPH_\nAkacije imajo majhne sestavljene liste, ki listnim vejicam dajejo peresast videz. Pri mnogih avstralskih in pacifi\xc5\xa1kih vrstah so sestavljeni listi odsotni, fiziolo\xc5\xa1ko vlogo listov pa prevzamejo splo\xc5\xa1\xc4\x8dene listne vejice. Na listnem dnu se lahko nahajajo trni, v resnici pa mnogo avstralskih vrst nima trnov, medtem ko jih ostale vrste navadno imajo. Majhni, pogosto di\xc5\xa1e\xc4\x8di cvetovi so razporejeni v kroglastih ali valjastih grozdih. Po navadi so rumene, lahko tudi bele barve in imajo \xc5\xa1tevilne pra\xc5\xa1nike, kar jim daje puhast videz.\n_START_SECTION_\nGospodarski pomen\n_START_PARAGRAPH_\nIz A. senegal, ki uspeva v Senegalu in Sudanu, pridobivajo gumiarabikum, ki se uporablja kot vezivo, lepilo in emulgator v farmacevtski, kemi\xc4\x8dni, papirni, prehrambeni in tekstilni industriji. Nekatere avstralske vrste, kot so A. dealbata, A. decurrens in A. pycnantha, so pomemben vir taninov oz. \xc4\x8dreslovin, ki se uporabljajo za izdelavo za\xc5\xa1\xc4\x8ditnih premazov za les, strojenje ko\xc5\xbe v usnjarstvu in v zdravilstvu. Iz A. arabice (Vachellia nilotica), ki uspeva na Bli\xc5\xbenjem vzhodu in Indijski podcelini, pridobivajo tako gumiarabikum kot \xc4\x8dreslovino. _NEWLINE_Ponekod, predvsem v Avstraliji in Jugovzhodni Aziji, se listi in semena uporabljajo v prehrani. Nekatere vrste avstralskih vrst akacij se lahko prilagodijo na ostro in nestanovitno podnebje v su\xc5\xa1nih predelih Afrike, poleg tega pa so semena visoko hranljiva. Nasadi akacij bi tako lahko potencialno pripomogli k odpravi lakote in nedohranjenosti otrok._NEWLINE_Nekatere vrste, predvsem A. baileyana, A. dealbata, A. pycnantha in A. retinodes, so priljubljene kot okrasne rastline na vrtovih in v cvetli\xc4\x8dnih \xc5\xa1opkih. Vrste z ostrimi trni se lahko zasadi kot \xc5\xbeivo mejo, ki u\xc4\x8dinkovito varuje bivali\xc5\xa1\xc4\x8de pred vsiljivci. Iz lesa A. melanoxylon, A. homalophylla in A. koa izdelujejo tudi pohi\xc5\xa1tvo.\n_START_SECTION_\nSimbolni pomen\n_START_PARAGRAPH_\nV prostozidarstvu akacija simbolizira \xc4\x8distost in vzdr\xc5\xbeljivost du\xc5\xa1e, pri pogrebu pa vstajenje in nesmrtnost. V staroegip\xc4\x8danski mitologiji predstavlja akacija drevo \xc5\xbeivljenja, kar npr. opisuje Ozirisov mit. Akacija je bila posve\xc4\x8dena bo\xc5\xbeanstvu Atum, pod njo pa so se rodili drugi bogovi. Po drugi strani je v Knjigi mrtvih zapisano, da otroci vodijo pokojne k akaciji. Nekatere teorije razlagajo, da naj bi bil gore\xc4\x8di grm, preko katerega se je Bog prikazal Mojzesu, dejansko akacija. Stara zaveza jo sicer omenja pozneje v Drugi Mojzesovi knjigi (Eksodusu), ko Bog naro\xc4\x8di Mojzesu, da izdela Skrinjo zaveze in mizo za hlebe obli\xc4\x8dja iz akacijevega lesa. Kristusova trnova krona naj bi bila prav tako spletena iz njenih vej.'